Poliția suedeză a înlăturat-o miercuri cu forța pentru a doua oară în tot atâtea zile pe Greta Thunberg din fața parlamentului suedez, unde protesta alături de alți activiști de mediu prin blocarea intrării în legislativul de la Stockholm, relatează Reuters.
Activista în vârstă de 21 de ani şi alte persoane din cadrul mişcării Fridays for Future şi-au început protestul luni.
O declaraţie publicată de activişti, în mare parte tineri, a atras atenţia asupra crizelor sociale urgente şi asupra necesităţii unei schimbări imediate şi echitabile.
În urmă cu o zi protestatarii au fost mai întâi târâţi de la intrarea în parlament, iar Thunberg a fost ulterior reţinută şi dusă într-o dubă a poliţiei. Ea a fost însă eliberată și a revenit miercuri la protestul din fața legislativului suedez.
Un purtător de cuvânt al poliţiei a confirmat pentru agenția suedeză de presă TT că mai multe persoane au fost interogate pentru scurt timp.